Papersnake/gushiwen huggingface dataset:
初赐幡胜戏和诸公二首
孔武仲（宋代）

镂幡剪胜喜倾朝，不问纡蓝与珥貂。
群玉参差排晚日，万花琐碎动春霄。
蕙风已转东郊绿，柳雪犹低北苑条。
从此恩波与温律，并随歌颂入咸韶。
句
晏殊（宋代）

绛英琼粒傲霜前，冷落池台亦自妍。
宿山寺寄李中丞洪
皎然（唐代）

偶来中峰宿，闲坐见真境。寂寂孤月心，亭亭圆泉影。

□□□满山，花落始知静。从他半夜愁猿惊，

不废此心长杳冥。
书事
濮文暹（清代）

我生误文字，平贼无奇术。远闻三里城，受攻四十日。

报国固不才，亦莫救家室。有弟杀贼归，犹抱老母膝。

膝前妹娇痴，向之索枣栗。忽惊刀矛撞，投怀涕潜溢。

是时屋瓦飞，雷从地底出。烟中互长梯，与贼相甲乙。

三登而三堕，催以万觱篥。全家争督战，不解避斧锧。

致身臣应尔，寸土守敢失。贼富民愈贫，雀罗鼠更掘。

雀鼠幸未空，全军仍以律。朝向大吏述，暮向大吏述。

大吏无援师，忍怒日受叱。昨日兵力分，十已遣六七。

近郊贼方横，山城遑与恤。驰书慰众心，此情不忍笔。

但言大军来，重围破可必。讹语纷刺耳，入梦亦不吉。

仰天问消息，鸿雁杳无一。不来肝肠裂，来亦肝肠裂。

上言民可怜，下与骨月诀。我思化黄鹄，飞入罗网缺。

贼营三十里，去恐羽翼折。将心且随月，黯照战场血。

旂渍血花紫，月下惨成列。登陴见予季，此时心骨热。

书生弱有年，一旦横磨铁。老母素怜儿，今不闻呜咽。

昨驰告急封，家书竟断绝。公义不及私，此举太豪杰。

独不计汝兄，请师喉屡噎。家人祇解啼，首蓬面不洁。

巍巍雨花冢，深深大峨穴。德薄者祀斩，或免天所罚。

服官三十载，吾父多清节。生儿诚太愚，处世又不哲。

恃此臣子心，安危总一辙。圣诏渴求贤，所恨学尽拙。

男儿好身手，甘兹尘土灭，煌煌君父恩，及时好施设。
走笔和曾无逸掌故约观玉照堂梅诗六首 其六
张镃（宋代）

才晴便是看花时，夜雨何堪带雪吹。春色更𢬵过数日，三分馀一尚堪追。
题夏仲昭竹寄陶良伯骥
杨慎（明代）

太常胸次潇湘宽，少年爱写生琅玕。
白头艺苑更入妙，笔法近追王孟端。
两家名藻雄吴下，品题未觉风流亚。
一纸能令百世传，两竿不啻双金价。
人言画竹非画工，草书结构将无同。
谁家高堂名宝绘，徐熙花鸟迷青红。
玉人佳兴松江东，寄图索赋随长风。
遥知把玩清香里，正是相思明月中。
和俟其按察咏县学古梅
舒岳祥（宋代）

前身自是傅岩梅，持斧江南得得来。
一笑见花同臭味，百妖潜得入莓苔。
只将冷淡全超俗，肯向繁浓浪古魁。
爱惜耆儒如此树，二天雨露好培栽。
家酿酒乡四首
曾几（宋代）

醉乡即是无何有，欢伯相招归去休。
全以个中为境界，更于底处觅温柔。
偶得李竹屋居士摘和靖先生梅诗四联演成八韵
杨公远（宋代）

疎影横斜水清浅，冰容不比寻常见。
若非采石谪仙魂，定是汨罗骚客面。
鹤膝枝低俯镜奁，鸭头波静澄江练。
凭谁说与老孤山，敢续君诗君莫厌。
偈颂一百四十二首 其十一
释广闻（宋代）

大无外，小无内。南来北来，东倒西擂。不著佛求，不著法求。

山中九十日，云外几千年。
恨春迟（大石调）
张先（宋代）

欲借红梅荐饮。望陇驿、音信沈沈。住在柳洲东岸，彼此相思，梦去难寻。

乳燕来时花期寝。淡月坠、将晓还阴。争奈多情易感，音信无凭，如何消遣得初心。
送蔡景繁赴淮南运使
刘摰（宋代）

新堤洛水东风峭，下入长淮春浩渺。淮南使者蓬莱仙，叠鼓鸣铙画船晓。

旦时契阔慕声名，晚岁绸缪亲纻缟。磨铅并直登瀛州，对案同厅佐京兆。

青蒿长松惭异质，流水高山喜同调。虽当倥偬喧嚣中，不废樽罍与吟啸。

岁月扑面来纷纷，冠盖送客声扰扰。北园去岁赋红梅，南浦今春歌碧草。

黄金龙节使光华，白面书生才缥缈。世高台阁与省府，偏历从容誉清劭。

投虚馀刃无足为，澄清百城付谈笑。时行有命又有义，所遇何多亦何少。

未应刻意怀轩裳，知有高情在鱼鸟。黄鹄千岁凌长风，奈此沙边老鸧鸨。

朝廷羽仪重人物，行闻追锋赐严召。玉音寄我其无忘，时有归鸿下云表。
读隐逸传
陆游（宋代）

终南处士入都门室山人补谏垣。
毕竟只供千载笑，石封三品鹤乘轩。
又中秋沿檄新昌道中有怀二首
项安世（宋代）

乱山深处过中秋，客里今年分外愁。
坐想鴒原挥兔翰，遥知鹤发念貂裘。
一身四处为肝胆，有月无人与献酬。
急唤老兵同浊酒，强排孤愤作清游。
幽居书事
陆游（宋代）

买鱼赊酒皆高兴，野店溪桥图画中。
从此衰翁自行耳，不须多事唤蛮童。
送张师言知台州二首
李长民（宋代）

岧峣台岳镇东陬，地近行都委寄优。
就付金庭老宫使，曾持虎节古扬州。
行春想见勤宣布，访古无因预唱酬。
我诵甘棠增感妈。愿公封殖表前修。
浣溪沙（初夏）
赵长卿（宋代）

雾透龟纱月映栏。麦秋天气怯衣单。栋花风软晓来寒。

懒起麝衣重换火，暖香浓处敛眉山。眼波横浸绿云鬟。
八月廿七风雨大浸
释居简（宋代）

左扼飞廉吭，右拊巽二背。
谓云如何其，坐使六鷁退。
亦有司雨工，馽发击单于。
不卷油然云，自欲干剪屠。
乡来不鸣条，块亦不曾破。
卿云千点明，华月半天堕。
衮衣徂东山，拔木仍偃禾。
至今东山诗，千载犹咏歌。
悠然启金縢，风反雨亦止。
是中果何书，顷刻变天纪。
流言久弗作，狐亦不复疑。
至诚动真宰，风雨胡不知。
风雨不我以，我稼已堕水。
不知十日淫，滴碎田父心。
翘摇花
张昱（元代）

翘摇花，清明时节遍天涯。东阡南陌画轮车，乐游践之同泥沙。

南中多少富豪家，去年不见今年花，慎勿轻贱翘摇花。
癸未九日
方回（元代）

芙蓉一雨烂枝繁，篱落纷披菊满园。
岁月少恩寒事迫，乾坤多难老身存。
酒逢我辈何拘节，山在吾家不出门。
高可常登亦常醉，独能此日与销魂。
送时无择维那归闽
惟则（元代）

百计归难禁，生缘乐未穷。听钟榔叶雨，攲枕荔花风。

客久闽音化，交深楚俗通。片帆明日远，云断海天空。
到常清寺予哲师三绝
王炎（宋代）

寂寂松门古道场，暂容倦客拂横床。
老僧欲尽殷勤意，林下春风茗椀香。
灵鹫池上
释行海（宋代）

荷盖高低绿影凉，露珠忽自泻秋光。
旧曾棹过高林浦，雨湿臙脂柄柄香。
过侄寄椰冠
苏辙（宋代）

衰发秋来半是丝，幅巾缁撮强为仪。
垂空旋取海棕子，束发装成老法师。
变化密移人不悟，坏成相续我心知。
茅檐竹屋南溟上，亦似当年廊庙时。
送阎少隐同其弟伯子宣子赴试淮南为一月之别某以病起不及饯送为三绝 其三
仲并（宋代）

扛鼎拔山谁长雄，八千号数誇江东。公家子弟又可用，要与父兄成大功。
宿南园 九月十一日夜雨宿南园韩秉国寄酒兼见招以诗谢之
司马光（宋代）

雨多秋草盛，浓绿拥寒阶。吾庐奥且曲，退缩如晴蜗。

小园已自隘，欲往泥沾鞋。体羸畏风冷，室处门常䦱。

九日古所重，负此时节佳。缅想使君宴，绮席临高斋。

肥羜堆玉盘，飞觞酒如淮。楚舞陵湖波，茱萸落金钗。

神醒鼓吹喧，百叠疑倾崖。欢馀忽我思，牙兵星火差。

潩泉耻独醉，醇味相与偕。我饮虽不多，和气浩无涯。

梧子拾为果，拒霜伐为柴。沼中数寸鱼，烹煎足为鲑。

谁言无以侑，绕渚多鸣蛙。交道久衰薄，岿然见吾侪。

奈何数舍遥，晤语积年乖。况乃辱嘉招，私心岂不怀。

轘辕石道涩，重以阴云埋。虽有果下马，款段非渥洼。

临风徒竦踊，志愿焉能谐。狂诗寄一笑，聊用当诙俳。
龙沙词五叠赠清逸先生
谢逸（宋代）

雁云蜚兮鲤沉，高者可弋兮下可罾。龙沙之上足可忘机兮，于可观鱼鸟之情。

修眉浮空兮，鉴寒濑之澄凝，茹紫芝兮濯缨。逍遥乎龙沙之上兮，可乐者山水之情。

草芊芊兮垂柳阴阴，黄落兮霜寒露零。龙沙之上足可忘怀兮，于可观草木之情。

秋风兮月明，吹我衣裳兮照吾曲肱。逍遥乎龙沙之上兮，可乐者风月之情。

百夫逐鹿兮，失得之营心。有鹿兮虽竭蹶其何悲。

向知鹿不吾得兮，曾不如其已。不吾得则已兮，又何有于龙沙之君子也。
过东平军
戎昱（唐代）

画角初鸣残照微，营营鞍马往来稀。

相逢士卒皆垂泪，八座朝天何日归。
东坡公以种松法授都梁杜子师并为作诗子师求
晁补之（宋代）

佩牛未敢邀君出，射虎何当许我从。
要看堂堂冠剑叟，苍然十万甲夫中。
山水友馀辞 黄花黄
王质（宋代）

大金星，小金钱，急咽淡，缓嚼甜。黄花了未了，小儿群争讨。

黄花黄，黄花黄，大黄小黄甑蓬闿，饭香蔬香直一噫。
题朱伯勤千峰紫翠楼
杨万里（宋代）

秀岭西头凤岭东，周曹略数一千峰。
商量没顿新楼处，顿著穠蓝酽紫中。
一色千峰翠作围，忽然齐换紫绡衣。
客来欲识楼中景，秪等金鸦浴海时。
雨夜达旦为蛙所聒
宋庠（宋代）

万数噜蛙暑雨天，此声何必问憎怜。
周公忍事肠三斗，寄怒犹烧牡菊烟。
俞法曹挽辞 其一
黄裳（宋代）

一息秋来误壮图，扬名身后喜诸孤。平生乐易归何处，恐逐清风落有无。
赐萧瑀
李世民（唐代）

疾风知劲草，板荡识诚臣。
勇夫安识义，智者必怀仁。
满江红 琴弈双清为阎牛叟赋
陈维崧（清代）

绿齿摴蒱，憨狂煞、他家儿女。笑此是、牧猪奴戏，何心共赌。

懒凭绣床抽蛱蝶，爱拈红子争龙虎。恰偏逢、郎手劣于侬，降幡举。

奁乍敛，墙阴午。香半灺，灯花吐。逗琴心忽入，海天寒处。

时世几多筝笛耳，蛾眉也解英雄苦。砉崩腾、只把汉宫秋，临风鼓。
题画山水四首 其三
周瑛（明代）

秋水池塘深，落叶亭台晚。柴门闭西日，山人犹未返。
小师智潮请赞
释了惠（宋代）

{左亻中纟右刀}无讨处，强无讨处。
刚道太虚空，纯是生铁铸。
人言养子不及父，殊不知扬子江心有个郭璞墓。
清明日席上呈诸友
李处权（宋代）

佳节年年好，新春处处宜。
莺花从自得，蒲柳顿先衰。
事过如惊梦，愁来剧乱丝。
神仙端可学，吾愿问安期。
重阳阻雨
鱼玄机（唐代）

满庭黄菊篱边拆，两朵芙蓉镜里开。

落帽台前风雨阻，不知何处醉金杯。
送陈先生之洪井寄萧少卿
徐铉（宋代）

闻君仙袂指洪厓，我忆情人别路赊。知有欢娱游楚泽，

更无书札到京华。云开驿阁连江静，春满西山倚汉斜。

此处相逢应见问，为言搔首望龙沙。
岁暮杂咏十二首 其二
李祁（宋代）

物未能齐我未忘，心为行役敢辞忙。总疑水到渠成候，丽日中天花自芳。
和虞沧江梅花四绝句
程公许（宋代）

铜彝深养玉肤肌，更着图书绕四围。
千古离骚谁与续，袭人清韵自芳菲。
大松
徐积（宋代）

东海有物天下雄，万灵戮力生奇松。天精地粹萃其下，沧溟百道来相通。

一根直去穿九泉，一根斜插鲸鱼渊。远者压折巨鳌背，近者倒缠山根偏。

小枝可就千钧弓，大枝可挂万斛钟。唯有老干苦难状，吕光营外堆玄龙。

身披北帝雄犀甲，虎贲连臂围不匝。无计都将大地遮，有心尽把浮云刷。

樛枝入地旋复上，怪怪奇奇非一状。谷陵相变任古今，土木两行专王相。

列帜空遗渭川垒，犒师留得杨隋帐。玄驹来撼亭亭盖，渌鱼飞入苍苍浪。

最是半霄风雨声，山妖走尽川魅惊。十万争挥铁槊骑，百千齐阚黑旗兵。

有时海面波涛小，一部仙韶下蓬岛。残声逐水散鸣琴，遗响穿云聚啼鸟。

混沌死来凡几朝，清气浊气痕未消。独叶耸来新盖凤，双柯合处旧藏蛟。

其本既异其事殊，德若有容材有馀。大鹏斥鴳皆可居，相忘有似江湖鱼。

美哉此木真不凡，能以智免斧斤閒。过尽工师无所用，庄周应作不材看。

大松大松如此奇，方舆圆盖不可知。阴阳山海气合离，不然神物相护持。
偈颂一百三十三首 其一一○
释居简（宋代）

世事悠悠，不如山丘。避喧求静，骑牛觅牛。黄河合眼跳，特地一场愁。
清平乐·候蛩凄断
张炎（宋代）

候蛩凄断，人语西风岸。月落沙平江似练，望尽芦花无雁。
暗教愁损兰成，可怜夜夜关情。只有一枝梧叶，不知多少秋声！
和金吾裴将军使往河北宣慰…兼寄赵侍郎赵卿拜陵未回
卢纶（唐代）

飞轩不驻轮，感激汉儒臣。气慑千夫勇，恩传万里春。

古原收野燎，寒笛怨空邻。书此达良友，五陵风雨频。
题余公亭
强至（宋代）

公自披榛上筑城，以公题榜壮图经。
名佳应与溪山久，地胜浑疑草木灵。
到喜琴樽能满意，退嫌圭组只劳形。
异时邦俗思贤化，还似甘棠爱此亭。
送显上人归蜀 其一
韩驹（宋代）

楚雨冥冥催入峡，巴云漠漠伴归乡。只应袖有欧峰录，万里神珠照地光。
咏史三
司马光（宋代）

春风三阁上，珠翠日纷纷。
乐饮陶江月，清歌遏海云。
醉中失陈国，梦里入隋军。
玉树庭花曲，凄凉不可闻。
梅花
郭步韫（清代）

藐姑仙人谪几时，垂垂自发两三枝。频邀静赏送新句，那许纤尘蒙素姿。

霁雪长亭鸦去远，寒天小院鹤归迟。春风二月多桃李，冷蕊疏香知未知。
琼花
马樗山（宋代）

三月淮南鼓战尘，无双亭下隘游人。
此花不解兴亡意，也向年年閧一春。
病少间作
陆游（宋代）

身如水有沤，病如云无根，方其未散间，妄谓有我存；沤坏水渺然，云灭宁遗痕？回首乃可笑，妄想生怨恩。
念我曩昔时，一笏朝帝阍。
既老复何为，钓鱼石帆村。
今年病卧久，惨痛不可言，一念忽超诣，二竖皆忙奔。
吾居本广大，谈笑决其藩。
还持一尊酒，往酹湘水魂。
竹窗
甘汝来（清代）

夙心赏此君，久别觉眼俗。老僧有清意，数竿植槛曲。

客来坐禅床，开轩凝眸绿。疏影挹清风，为余解烦溽。
十五早半雨半雪及暮阴寒特甚
郭之奇（明代）

寒意重添设，阳和尽取回。无人吹煖谷，何处想春台。

苦值三阴压，时招六出来。雨丝仍是雪，霜片总非梅。

所叹莺难至，安知蛰跂开。暗风穿薄纸，微火变馀灰。

暮色催严冷，灯花温晕煤。空闻街鼓竞，谁许踏歌陪。

守白生虚室，观玄出道胎。窗前盈紫气，门外任青苔。
次韵吉父曾园梅花 其二
韩驹（宋代）

春风并力著寒梅，浅白轻黄一道开。竹屋西头如有路，扶藜不问主人来。
野眺 其四
顾禧（宋代）

乱世功名易，幽人愧素餐。草深迷乳兔，弓燥泣飞鸾。

燐火排窗入，溪声带雨寒。行吟殊足乐，回首羡弹冠。
题卧屏十八花·杜鹃花
葛立方（宋代）

云昏水暖草萋萋，空谷无人独杖藜。
却忆西江石楼老，送春花下子规啼。
怆故人旧居
护国（唐代）

惆怅至日暮，寒鸦啼树林。破阶苔色厚，残壁雨痕深。

命与时不遇，福为祸所侵。空馀行径在，令我叹人吟。
种黄菊
朱翌（宋代）

白日殆欲寝，黄花能起予。
妙香来枕上，正色立霜余。
护外劳编竹，培深更荷锄。
收功归我枕，洗眼读残书。
左原诗三十二首 其二十八 孝感井
王十朋（宋代）

纶竿临井重欷歔，诚感幽潜遂获鱼。解道随钩得玄鲫，秘书好句实堪书。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其八
程俱（宋代）

壶中小嵁岩，色作峨眉绿。爽气压西山，哀音叩寒玉。
挽诗
沈宪英（明代）

楼上春深乳燕来，半帘花影自徘徊。
子规声里黄昏月，叫断东风梦不回。
钱伸仲挽诗二首 其二
洪适（宋代）

秋来鸿羽得新文，不谓回封限九原。起起若为偿岁梦，嘻嘻无复对朝言。

一编徒挂延陵剑，三径谁开靖节樽。尘迹盖棺浑莫问，墓头黄石拜儿孙。
寄江上人
贾岛（唐代）

紫阁旧房在，新家中岳东。烟波千里隔，消息一朝通。

寒日汀洲路，秋晴岛屿风。分明杜陵叶，别后两经红。
宿蓬船
韦庄（唐代）

夜来江雨宿蓬船，卧听淋铃不忍眠。

却忆紫微情调逸，阻风中酒过年年。
天山快雪
黄浚（清代）

皑皑万古此天山，我到飞霙绕髻鬟。山意欲联新旧雪，天心不髻去来关。

马蹄笃速翻银盏，蟾魄分明吐玉环。自喜年来犹健在，不同韩老畏跻攀。
春帖子词·夫人阁十首
宋祁（宋代）

日照觚棱万户春，细风轻雾淡嘉辰。
一番宫柳黄烟重，百种盘蔬紫甲新。
日长
韩淲（宋代）

日长林影聚，早暮气弥清。既自罕人迹，而犹闻市声。

物生各有态，境异俱忘情。门前酒谁来，吾其撞馀醒。
镇西
蔡伸（宋代）

秋风吹暗雨，重衾寒透。伤心听、晓钟残漏。凝情久。记红窗夜雪，晓膝围炉，交杯劝酒。如今顿孤欢偶。

念别后。菱花清镜里。眉峰暗斗。想标容、怎禁销瘦。忍回首。但云笺妙墨，鸳锦啼妆，依然似旧。临风泪沾襟袖。
乌龙道中
吴惟信（宋代）

萧瑟江梅堕晚风，桃花红尽杏花红。家山不见空回首，一片春愁细雨中。
仁宗皇帝挽辞四首 其三
王安石（宋代）

厌代人间世，收神天上游。遽然虚玉座，不复望珠旒。

待旦移巾帻，饔人改膳羞。寻常飞白几，寂寞暗尘浮。
浣溪沙 满院春
韩淲（宋代）

芍药酴醾满院春。门前杨柳媚晴曛。重帘双燕语沈沈。

花映绿娇初日嫩，叶栖红小晚烟昏。轻雷不觉送微阴。
书怀
俞桂（宋代）

僻性止耽书，村中谩寓居。
心惟求事省，身合与名疎。
木叶秋风起，蛩吟夜雨初。
吾生今晚矣，不必间何如。
偈颂十七首
释师范（宋代）

六爻既穷，阴魔自殄。
一阳来复，吾道大亨。
谢耕道犁春图
赵师秀（宋代）

春雨年年有，良田岁负无。
何因将此事，须要画为图。
野水寒初退，平林绿半敷。
长谣谢沮溺，未必子知吾。
张子安求无处道人挽词
苏籀（宋代）

芙蓉城阙宜通籍，姑射山头素卜邻。
举世难工断肠句，何时再得捧心人。
芝兰奕代传遗懿，玉树千年锁暗尘。
珍重清风入襟袖，每篇佳处想精神。
焦山简主僧无庵
宋伯仁（宋代）

轻摇风桨过焦山，山色相留半日闲。
万顷月波秋雨后，一篝烟翠夕阳间。
城依铁瓮心尤壮，酒对金峰鬓惜斑。
愿得淮头来好语，吸江亭下且怡颜。
戏张天觉
孔平仲（宋代）

踔跞英才比孟阳，合排三戟坐朝堂。鲈鱼莫忆江东鲙，竹叶聊煎仲景汤。

屡选青钱文足羡，尝乘白马谏何强。知君每厉霜崖操，未怕朱云请尚方。
水龙吟
张野（元代）

重阳何处登临，玉骢惯识南山路。秋空绝顶，西风两鬓，白云双屦。

浙浦寒潮，苏堤画舸，吴宫烟树。不一尊琼露，数声金缕，将此景，成虚负。

试觅旧题诗句。早斓斑雨苔无数。琼台宝瑟，不堪重记，泛觞流羽。

笑捻黄花，闲寻红叶，故人何处。倚危阑北望，燕云晻霭，又征鸿暮。
听蛙方君作八老诗效颦各赋一首内三题余四十
刘克庄（宋代）

向来岁月雪萤边，老去生涯井臼前。
举孝廉科非复古，给灵寿杖定何年。
空蟠万卷终无用，专巧三场恐未然。
犹记儿时闻绪论，白头不敢负师传。
诗谢留守王宣徽远惠牡丹
文彦博（宋代）

姚黄左紫状元红，打剥栽培久用功。采折乍经微雨后，缄封仍用小奁中。

勤勤赏玩倾兰醑，漠漠馨香逐蕙风。犹恐花心怀旧土，戴时频与望青嵩。
夏夜杂兴 其三
谢逸（宋代）

蚯蚓本微虫，托生在泥滓。饮泉食槁壤，既饱鸣自恣。

躯小无他肠，气尽声乃止。虽无招忧累，奈何聒吾耳。
送吴少参返历阳
屈大均（明代）

天作天门夹大江，君边苍翠湿秋窗。西梁烟接东梁雨，看杀芙秋第一双。

兰桡曾系君杨柳，莺向春人催饮酒。沿月频过采石矶，乘潮直出鲇鱼口。

江北烟花是历阳，君归为乐正多方。谢公陶写凭金管，太白风流在玉觞。

养寿岂须紫芝草，忘情自令朱颜好。文章已可得长生，况有醉乡纵怀抱。
自为像赞
释了元（宋代）

李公天下石麒麟，传得云居道者真。不为拈华明人事，等闲开口笑何人。

泥牛漫向风前嗅，枯木无端雪里春。对现堂堂俱不识，太平时代自由身。
噫田操四章章六句寄呈王介甫
王令（宋代）

谁能采芹，不适有获。
果蓏树之，则食其实。
岂弟君子，孔敬且力。
送林伯农还鹿角山
敖陶孙（宋代）

今我不乐游四方，夙昔已具浮海航。
十年点化鸥心性，一生正坐虎文章。
海山未必尽佳处，往与蜑子收渔粱。
梦中了了说吴楚，山川如掌今羊肠。
读书南邻索槟榔，原头污邪豚酒香。
何时摄衣上公堂，蛤蜊含浆鱼尾黄，
客从南来勤寄将。
落花
强至（宋代）

林间花自飞，物理不应悲。
偶对飘残地，休论艳发时。
有情香水面，无数点河湄。
蜂蝶含馀意，徘徊绕旧枝。
迷路仙
徐积（宋代）

当时采药因迷路，平上青云不用梯。却似人閒行路者，醉魂春梦至今迷。
哭稚女雁 其十五
屈大均（明代）

汝母泉台久寂寥，香魂应念女儿娇。月中顾兔难离腹，风里杨花易失条。
维摩赞
释梵琮（宋代）

手提拂子坐胡床，眼似流星鬓似霜。
开不二门长示疾，却将好肉剜成疮。
虎丘
陈尧佐（宋代）

人间灵蹟遍曾游，祇欠吴门访虎丘。
今日偶来无限感，阖闾坟左剑池头。
水调歌头（九日）
王千秋（宋代）

壮日遇重九，跃马□欢游。如今何事多感，双鬓不禁秋。目断五陵台路，无复临高千骑，鼓吹簇轻裘。霜露下南国，淮汉绕神州。

钓松鲈，斟郢酒，听吴讴。壮心铄尽，今夕重见紫茱羞。月落笳鸣沙碛，烽静人耕榆塞，此志恐悠悠。拟欲堕清泪，生怕菊花愁。
柳枝词十三首 其二
司马光（宋代）

依依高树出宫墙，摇曳青丝百尺长。愿与宣温万年树，年年岁岁奉君王。
暮春对柳二首
司空图（唐代）

萦愁惹恨奈杨花，闭户垂帘亦满家。

恼得闲人作酒病，刚须又扑越溪茶。

洞中犹说看桃花，轻絮狂飞自俗家。

正是阶前开远信，小娥旋拂碾新茶。
送王德明枢密之代州
郭守文（宋代）

怜君千里别，新马黑貂裘。
白首辞乡泪，黄云入塞愁。
月明沙碛夜，霜落雁门秋。
去去燕然上，功名会见收。
宗伯邵公寿藏诗四首 其一
顾璘（明代）

彗山一片石，万古沉荒烟。虽留蝌斗字，精光暗当年。

邵公命世佐，埋玉封高阡。移尔置道左，佳名永相传。
城隅小斋
林熙春（明代）

数椽小筑傍城隈，城外长江万里来。云里凤皇呈五色，日边山斗映三台。

啚书数卷连床积，梅桂几株拂槛开。兀坐不禁忧国虑，呼童且酌掌中杯。
菩萨蛮（青阳道中）
韩元吉（宋代）

春残日日风和雨。烟江目断春无处。山路有黄鹂。背人相唤飞。

解鞍宿酒醒。彩枕残香冷。梦想小亭东。蔷薇何似红。
古意六首 其五
方一夔（宋代）

牧牛长得嬉，牧马长得骑。惟有牧羊苦，奔走脚脱皮。

道人不我惜，令作牧羊儿。我羊数万头，岂不为渴饥。

食草百步间，寒碧青萋萋。少许自为足，不慕饱与肥。

羊眠即化石，羊行不跳篱。竟日卧松下，谁知藉金闺。

紫烟横石室，兄来莫相疑。
秦国夫人挽辞安门下母二首 其二
晁补之（宋代）

城南塞冠盖，哀挽送何人。吉卜郊连浚，恩封国号秦。

桓碑空复古，蒿里不知春。应夺居庐念，朝廷伫弼臣。
座中呈子骏尧夫
司马光（宋代）

微雨虽妨行乐，薄寒却解留花。今日且游小圃，明朝更向谁家。
过聚景园
释永颐（宋代）

路绕长堤万柳斜，年年春草待香车。君王不宴芳春酒，空锁名园日暮花。
送冯中允使蜀
徐铉（宋代）

莫笑皤然一病翁，百年交分两家同。
今朝倒{上尸下徒}迎家粲，旧日清谈赏阿戎。
玉垒无辞轺传送，金闺初喜姓名通。
青城山下逢仙客，为说心丹未辍功。
碧泉九日有感
胡宏（宋代）

祝融地势东南俯，西北星辰拱汉关。
冷落山河凭玉几，凋残名物损朱颜。
西风凛凛鹏空抟，朔雪飘飘雁亦寒。
正恐中原消息断，问谁曾到五陵间。
送朝长史赴荆南旧幕
卢纶（唐代）

元瑜思旧幕，几夜梦旌旃。暑退蒹葭雨，秋生鼓角天。

月明三峡路，浪里九江船。□□□□□，□□□□□。
寺居夜起
吕本中（宋代）

山深夜无人，竹密风露集。长空新过雨，尚觉星斗湿。

避地走天新，如何免拘絷。朝忧粟囊尽，莫恐贼报急。

荒城兵火后，所至复未葺。古寺半颓垣，枭啸鬼亦泣。

感事念平生，徘徊近阶立。
禁中法会应制
广宣（唐代）

天上万年枝，人间不可窥。道场三教会，心地百王期。

侍读沾恩三，传香驻日迟。在筵还向道，通籍许言诗。

空愧陪仙列，何阶答圣慈。从今精至理，长愿契无为。
东阳郭德谊挽词 其二
韩淲（宋代）

闾里应哀挽，佳城閟九泉。素车行靡靡，丹旐去翩翩。

肠断西沉日，泪流东逝川。空馀书剑在，石洞贮风烟。
闰四月夜草亭独坐玩月
郑刚中（宋代）

山城向中夜，暑气亦渐歇。
幽蛩互喧静，飞萤乱明灭。
清风开竹杪，入此半轩月。
坐久观我身，不见烦恼热。
天边白玉盘，只恐有时缺。
颇思得诗句，倾道好时节。
著意搜万象，万象无一说。
入辰州界道中用頔子韵
王庭圭（宋代）

路入荒溪恶，波穿乱石跳。骑驴行木杪，避水转山腰。

倒挂猿当道，横过竹渡桥。吾生本如寄，岁晚尚飘飖。
为区母陈太君寿 其一
屈大均（明代）

煌煌天上星，三五成鸳鸯。匏瓜独无匹，织女徒相望。

如彼单枝莲，苦心含九泉。如彼兔丝花，松折还缠绵。

独活为谁施，不学华山畿。绸缪君牖户，鞠育君孤儿。

平生昧凫藻，梦寐见容姿。长歌入君木，越礼非所宜。
论词九绝句示杜煦汪全泰两丈 其八
姚燮（清代）

野丝难为麻，宛转寸心绿。飞蛾自不蚕，何庸妒葵蠋？
寄孙正之
曾巩（宋代）

貌癯心苦气飘飘，长饿空林不可招。
能举丘山惟笔力，可摩云日是风标。
诗篇缀缉应千首，学术窥寻岂一朝。
耳冷高谈经岁远，江南春动雪还消。
余石月挽词
周必大（宋代）

自我居洪府，从公父子游。
至言今在耳，往事忍回头。
风急唐山垄，云埋石月楼。
生刍无路奠，洒泪寄东流。
初入湘中有喜
张九龄（唐代）

征鞍穷郢路，归棹入湘流。望鸟唯贪疾，闻猿亦罢愁。

两边枫作岸，数处橘为洲。却记从来意，翻疑梦里游。
次韵龚实之正言见寄 其一
王十朋（宋代）

堂堂人物冠清流，不减当年宋广州。持节分符聊尔耳，直寻枉尺断还不。

初开宣室汉思贾，欲复侵疆鲁召丘。整顿乾坤趁头黑，早须归伴赤松游。
次韵王深道领客登翠屏
高斯得（宋代）

东皇趣归旆，行色在陇麦。
抚旧念易盈，感逝忧难释。
谓春姑徐驱，为我咏今夕。
天涯浩漫漫，迷路那可索。
林芳坐自销，庭草已如积。
南亭慨灵运，东园悲阮籍。
咨余畏简书，无路追群屐。
故知凝睇处，惟见嵊尖碧。
如邛欠宿愿，入越成误适。
一笑命渌樽，人生匪金石。
郑十一先辈赴四明幕
欧阳修（宋代）

梁汉褒斜险，夫君畏远游。家临越山下，帆入海潮头。

岸柳行稍尽，江莼归渐秋。故乡看衣锦，宁羡李膺舟。
挽李教授孟昭
邓林（宋代）

北风鸣空枝，九秋聿云暮。鸿雁呼其群，蟋蟀入我户。

感时念良友，邂逅惊相遇。容颜欲衰朽，情怀喜如故。

彝言慰契阔，亹亹露情素。垆头酒屡赊，霜后菊犹吐。

欢乐曾未涯，飘零等朝露。旅魂招不来，归衬即长路。

长路浩漫漫，家山杳何处。执绋一长号，老泪倾如澍。

伊昔少壮年，读书有名誉。丘园起遗逸，云汉进高步。

出入金马门，校雠玉堂署。富贵本无心，功名何由累。

功成荷一毡，振铎东西去。归来拟身乞，再适烟萝趣。

彼苍不憖遗，膏肓潜二竖。人生天地间，百岁犹旅寓。

死也反其真，浮名非所慕。不见古今人，累累北邙墓。

谁能持此身，永同金石固。
八月十四日夜东轩饯赵同州志元吴陕州冲卿徐
宋祁（宋代）

明月不常值，中秋能暂新。
谁言一堂上，相与异州人。
适意苦难得，举杯宁厌频。
清光定千里，他日远相新。
陪宣抚置酒公楼
曹勋（宋代）

远业尝轻万户侯，今陪笑语庾公楼。
声空冀北一曲妙，木落淮公千里秋。
酒兴勇随高意上，月华影入大江流。
主人为客留清境，销尽牢愁与客愁。
同年董知县席上
项安世（宋代）

十五年前玉颊红，长安道上气如虹。
集英廓回含霄露，后市楼高枘海风。
解后一涯俱潦倒，摩挲双鬓各蓬忪。
酒边更用分疏在，明在相看总是翁。
裴大夫见过
姚合（唐代）

湖南谯国尽英髦，心事相期节义高。

解下佩刀无所惜，新闻天子付三刀。
松斋秋咏吹黄存之韵七首
裘万顷（宋代）

无事萦心昼掩扉，松风度曲入琴徽。
登高老矣兴犹在，塞上秋风战马肥。
美之得免西行喜甚以韵见报因贺之美之尝许候得报即置酒故见于卒章
赵鼎臣（宋代）

喜报征车已罢休，解鞍聊足放眉头。异时安石难高卧，此日相如固倦游。

花恨春迟方半吐，云欺风弱未全收。正须曲糵相料理，万斛舟中试拍浮。
续潘仲严秋夜叹
吴芾（宋代）

秋夜凉，秋夜凉，
碧天如水涵月光。空堂耿耿不成寐，
起坐拔剑歌慨慷。罢金樽，
还独酌，试一停杯问寥廊。
此身此世竟如何，摇摇惊燕巢风幕。
伊昔我生适太平，岂信中原有甲兵。
扬鞭走马长安市，美人如玉酒如渑。
可惜太平留不住，不旦风尘沓回互。
谁知年少乐游场，翻作敌人争战处。
烽火照天光夺日，杀气腾空暗如雾。
皇家骨肉几千人，尽逐銮舆沙漠去。
回头宫阙成一空，惟有山河在如故。
咄咄奸谀何误国，二十年来启边隙。
边隙已成犹自如，忍使吾民罹此极。
哀哉吾民亦何辜，父子连年死锋镝。
兴言及此心胆寒，空对秋风泪横臆。
泪横臆，宇宙回旋云失色。
我闻古亦有乱离，人道乱离今过昔。
一人厌奔走，四海念休息。
如何廊庙土木人，安坐恬然有肉食。
我今愿得上方斩马剑，尽取兇徒肆诛殛。
却总堂堂百万师，净扫边尘空塞北。
莫言草芥无奇策，愿蒙天子一前席。
闻雷
刘攽（宋代）

过腊山微雨，开正两震雷。渐南风土异，伤早岁时催。

放逐渔翁问，淹留漂母哀。馀寒附烟火，尚有复燃灰。
食蟹四首 其二
谢薖（宋代）

分付厨人苦见嫌，十脐元有九脐尖。要知其中未必有，输与蛤蜊如蜜甜。
横州太守赵持挽诗
周必大（宋代）

忆驱千骑过田间，充国年耆鬓未斑。
遗事剧谈黄阁老，旧游追记玉门关。
横槎只道南通海，妖梦那知夜裂山。
宿将如今几人在，稍听鼙鼓涕先潸。
历阳书事七十韵
刘禹锡（唐代）

一夕为湖地，千年列郡名。霸王迷路处，亚父所封城。

汉置东南尉，梁分肘腋兵。本吴风俗剽，兼楚语音伧。

沸井今无涌，乌江旧有名。土台游柱史，石室隐彭铿。

曹操祠犹在，濡须坞未平。海潮随月大，江水应春生。

忆昨深山里，终朝看火耕。鱼书来北阙，鹢首下南荆。

云雨巫山暗，蕙兰湘水清。章华树已失，鄂渚草来迎。

庐阜香炉出，湓城粉堞明。雁飞彭蠡暮，鸦噪大雷晴。

平野分风使，恬和趁夜程。贵池登陆峻，舂谷渡桥鸣。

骆驿主人问，悲欢故旧情。几年方一面，卜昼便三更。

助喜杯盘盛，忘机笑语訇。管清疑警鹤，弦巧似娇莺。

炽炭烘蹲兽，华茵织斗鲸。回裾飘雾雨，急节堕琼英。

敛黛凝愁色，施钿耀翠晶。容华本南国，妆束学西京。

日落方收鼓，天寒更炙笙。促筵交履舄，痛饮倒簪缨。

谑浪容优孟，娇怜许智琼。蔽明添翠帟，命烛拄金茎。

坐久罗衣皱，杯频粉面騂.兴来从请曲，意堕即飞觥。

令急重须改，欢冯醉尽呈。诘朝还选胜，来日又寻盟。

道别殷勤惜，邀筵次第争。唯闻嗟短景，不复有馀酲。

众散扃朱户，相携话素诚。晤言犹亹亹，残漏自丁丁。

出祖千夫拥，行厨五熟烹。离亭临野水，别思入哀筝。

接境人情洽，方冬馔具精。中流为界道，隔岸数飞甍。

沙浦王浑镇，沧洲谢脁城。望夫人化石，梦帝日环营。

半渡趋津吏，缘堤簇郡甿.场黄堆晚稻，篱碧见冬菁。

里社争来献，壶浆各自擎。鸱夷倾底写，粔籹斗成□。

采石风传柝，新林暮击钲。茧纶牵拨剌，犀焰照澄泓。

露冕观原野，前驱抗旆旌。分庭展宾主，望阙拜恩荣。

比屋惸嫠辈，连年水旱并。遐思常后已，下令必先庚。

远岫低屏列，支流曲带萦。湖鱼香胜肉，官酒重于饧。

忆昔泉源变，斯须地轴倾。鸡笼为石颗，龟眼入泥坑。

事系人风重，官从物论轻。江春俄澹荡，楼月几亏盈。

柳长千丝宛，田塍一线絣.游鱼将婢从，野雉见媒惊。

波净攒凫鹊，洲香发杜蘅。一钟菰葑米，千里水葵羹。

受谴时方久，分忧政未成。比琼虽碌碌，于铁尚铮铮。

早忝登三署，曾闻奏六英。无能甘负弩，不慎在提衡。

口语成中遘，毛衣阻上征。时闻关利钝，智亦有聋盲。

昔愧山东妙，今惭海内兄。后来登甲乙，早已在蓬瀛。

心托秦明镜，才非楚白珩。齿衰亲药物，宦薄傲公卿。

捧日皆元老，宣风尽大彭。好令朝集使，结束赴新正。
送真舍人帅江西八首
刘克庄（宋代）

谏书元不为求名，上有穹苍鉴至诚。
索虏传观皆动色，岂知难悟汉公卿。
碧落堂晚望
杨万里（宋代）

暮笳声里暮云生，白白非烟覆一城。
秪有青林遮不得，兜罗绵上绿琴横。
莫春登南门
蔡襄（宋代）

丽谯高倚晚天霞，满目平臯尽物华。
千曲胡笳催鼓答，三重湘酎倩旗夸。
连江急雨送归燕，拂地轻风移落花。
强倚栏干还自问，此情何处是边涯。
朝宗亭
刘摰（宋代）

亭下长江走浪花，朝宗东委去无涯。何时银汉风涛稳，待泛仙人八月槎。
潘鲠奉议挽词
张耒（宋代）

廉退辞荣早，清贫卜吉迟。
买山新兆域，从窆旧书诗。
松菊留三径，箪瓢遗两儿。
升堂旧宾客，执绋涕交颐。
春尽见花三首 其二
王寂（南北朝）

杏梢如怯晓寒轻，相对无言却有情。忆得上都春睡足，隔墙时听卖花声。
念奴娇·茂林修竹
陆文圭（元代）

茂林修竹，自山阴散后，几番陈迹。修禊年年春故事，懊恨风流非昔。当日兰台，后来菊圃，苗裔江南北。睹君雅号，恍然旧事重忆。岁晚木落天寒，黑貂将敝，尚作新丰客。星斗胸中空灿烂，磨蝎空名何益。袁吕相逢，知音一笑，肉眼无人识。访予梅屋，谈天聊慰孤寂。
永慕斋作 其一
弘历（清代）

展谒东旋此届西，二陵王气郁葱兮。曷胜永慕攀轩剑，实藉洪禧定狄鞮。

岁久绿杨阴满路，春来膏雨润沾犁。筹边迩日忧心释，略得吟情触绪题。
百合花
何巩道（明代）

疏帘草绿意方閒，偶得名花坐对间。清似高人还静女，逸如秋水与春山。

珊瑚低挂摇冰茧，蝴蝶双飞弄玉环。倚醉夜深香冉冉，不知明月照柴关。
次剑门
宋祁（宋代）

昔驱千骑往，今解五鱼还。
谁惮老销髀，自怜生入关。
春风来迥野，晓斗挂空山。
却整康成帢，依然愧腻颜。
道先游仙都至李尊师故居见余早岁题赠拙句存于屋
吕南公（宋代）

仙李枝条万国分，陇西旧望道家孙。曾经二十载还往，忽过七家馀晓昏。

人落九泉无可奈，诗存古壁更休论。困穷辞气君偏爱，太息南征返北辕。
夜写家书
高启（明代）

月淡梧桐雨后天，萧萧络纬夜灯前。
谁怜古寺空斋客，独写家书犹未眠。
次姚宪佥原礼韵简明上人古镜六首 其二
陶宗仪（明代）

接流晴灌菊，陟巘昼扪萝。地僻经行少，心閒兴趣多。

瘦筇县树底，坏衲晒岩阿。清盥无馀事，因笺證道歌。
次韵郭功甫观予画雪雀有感二首
苏轼（宋代）

早知臭腐即神奇，海北天南总是归。
九万里风安税驾，云鹏今悔不卑飞。
可怜倦鸟不知时，空羡骑鲸得所归。
玉局西南天一角，万人沙苑看孤飞。
大酺（和陈次贾赠行韵）
李曾伯（宋代）

对剑花凝，笳叶卷，天宇尘清声萧。楼船催解处，正日戈夕照，风萧西矗。虎战龙争，人非地是，形势昔雄三国。景升今何在，怅婆娑老子，奚堪荆牧。岂自古常言，力宁斗智，智宁如福。

西征非太速。奈臣职、难负君王嘱。嗟往事、祁山抗表，剑阁刊铭，只成堕甑并空轴。喜听平安信，岂止为、区区一竹。蚊氓类、笑谈逐。玉关归老，不愿封侯食肉。愿还太平旧蜀。
元日赠沈宗师四首
吕本中（宋代）

君无绮纨气，我有冰雪容。相期五石瓠，共济万里风。

江山秀句在，内子空洞中。还身视尘滓，当有一日功。
简兮
佚名（先秦）

简兮简兮，方将万舞。日之方中，在前上处。
硕人俣俣，公庭万舞。有力如虎，执辔如组。
左手执龠，右手秉翟。赫如渥赭，公言锡爵。
山有榛，隰有苓。云谁之思？西方美人。彼美人兮，西方之人兮。
送刁纺推官归润州
欧阳修（宋代）

翘翘名家子，自少能慷慨。
尝从幕府辟，跃马临穷塞。
是时西边幕，屡战辄奔溃。
归来买良田，俛首学秉耒。
家为白酒醇，门掩青山对。
优游可以老，世利何足爱。
奈何从所知，又欲向并代。
主人忽南迁，此计亦中悔。
彼在吾往从，彼去吾亦退。
与人交若此，可以言节◇。
题李伯时画归去来图
周紫芝（宋代）

渊明诗成无色画，龙眠画出无声诗。两公恐是前后身，二妙略殊今昔时。

我顷诵诗不知处，今乃按图俱得之。当时想见归意好，扁舟飏水风吹衣。

壶觞未饮入室酒，玉色先见迎门儿。岂无故老说情话，尚有残菊依东篱。

云归鸟倦自有意，欲辩已忘谁复知。龙眠得之心应手，笔所到处心相随。

僮奴似有傲世色，草木亦带烟霞姿。痴儿方办公家事，此老自挟南亩犁。

人生异趣岂不远，心如铁石终难移。我今此意不自事，老去见画空惭非。
答外
郭晖妻（宋代）

碧纱窗下启缄封，尺纸从头彻尾空。应是仙郎怀别恨，忆人全在不言中。
偈颂六十八首
释法薰（宋代）

目前无法，意在目前。
从上若佛若祖，天下老和尚罪过弥天。
天，天，
昨夜山僧针线囊中，打失一文古老钱。
云间
沈辽（宋代）

蜡屐去阳羡，乘桴望云间。腰垂陶令印，意在庄生环。

斯民久困敝，何用惠孤瘝。于心傥有愧，拂衣归故山。
李公择山房
孔武仲（宋代）

碧落仙官侍玉除，至今遗迹在匡庐。
当时兄弟俱年少，他日归匡比二疏。
松篁入路水溅溅，自是庐山小洞天。
尽道秀才心好静，谁知风骨是真仙。
题同年汪谨堂尚书临黄庭内景经卷后
陈浩（清代）

墨花四照云生壁，玉版笺凝冰雪色。一粒丹砂九转成，抽毫直雪神仙迹。

宣和题字何足疑，世有识者当心知。且喜神物在人世，得公妙笔能传之。

想公下笔时，不知笔在手。临池恍惚灵境开，中有洞天名小有。

紫微南岳坐琼台，列侍蓉冠鸣佩玖。金环约臂两青童，采采琪花斟玉酒。

忽然墨雨飞空来，元气荡胸风入肘。方圆自我结构遗，不系若惊神独守。

此书后出千余年，遂与《黄素》争后先。前辈见之应避席，世间石本空雕镌。

我生愿作主书史，鍊骨未成将老矣。可得从公乞数行，往问山中许道士。
江上二首 其一
王安石（宋代）

潮连风浩荡，沙引客淹留。落日更清坐，空江无近舟。

共看蒹苇宅，聊即稻粱谋。未敢嗟艰食，凶年半九州。
题清彻上人院
张籍（唐代）

古寺临坛久，松间别起堂。看添浴佛水，自合读经香。

爱养无家客，多传得效方。过斋长不出，坐卧一绳床。
游九锁山·过石壁丹泉二亭
林景熙（宋代）

华表鹤归处，林深别有天。
云阴生石壁，杉影落丹泉。
宇宙名山在，神仙古洞悬。
归来凡骨换，寂照起三田。
别方次云
林光朝（宋代）

姑苏台上姑苏馆，共说南山竹火炉。
湖上相逢又相别，不知何处说姑苏。
石门
王十朋（宋代）

兵忿虽云败，君臣义有馀。石门能脱急，风义亦堪书。
冀北春阳歌为杨绣衣赋
江源（明代）

柱史芳年四十强，豸冠高耸立朝堂。皂囊满贮三春泽，白简仍朝六月霜。

乘骢不数汉桓典，埋轮复见今张纲。奉天殿前天子命，手提绣斧巡朔方。

朔方万物久憔悴，闾阎赤子多痍疮。自从君来按节后，三边山岳皆辉光。

况闻九达走狐兔，又闻四野无豺狼。屈者伸兮冤者白，惟刑之恤心虞唐。

穷檐暗室回白日，阴崖寒谷生春阳。看君今日已如此，何况他日登岩廊。

春阳定作商霖雨，足慰天下苍生望。
寄怀赵南纪二首
赵蕃（宋代）

闻道君先我，论交我愧君。
长沙辱倾盖，怀玉怅离群。
怪底书多枉，情知义薄云。
金兰虽甚笃，药石愿时分。
班姬怨
欧大任（明代）

侍奉长门雨露新，不知团扇委埃尘。秋风燕入深宫里，惟有砧声不负人。
题水仙梨花菊蒲萄栀子 其三 菊花
释居简（宋代）

萧爽花中旧隐沦，名齐宿莽著骚经。残英只傍枝头老，收拾芳鲜饱独醒。
秋旱继以大风即事十首
刘克庄（宋代）

苹末萧萧忽怒飞，松公欲仆竹君欹。
无人委曲镌风伯，晚稻方花最怕吹。
元祐己巳岁维扬后斋为亳州使君蒋公仲永写二首 其一
米芾（宋代）

水竹风清一梦苏，涛生月破紫瓯须。满堂爱客谈书画，且展宣王扇暍图。
忆与唐公游西湖
宋祁（宋代）

红鲜高下照横溪，勃窣含情欲上堤。
手揽缃茎那忍折，戏鱼长在叶东西。
辛卯春余与松生于狮麓作别业数椽颜曰宾庐盖取去住无常之意
张陶（清代）

同来徐孺子，小憩此宾庐。非止避尘市，亦堪供道书。

云霞随去住，山水任樵渔。此外一无有，清风吹太虚。
铁笛歌
钱棨（清代）

会稽诗老侪虞揭，乐府歌成声激烈。卷衣甲帐月华凉，照彻寒筒寸迸裂。

传闻缑氏冶师名，范出玲珑土花缬。季长才调广平心，留响人间肯磨灭。

跌宕词场檀板随，洞庭波阔龙吟咽。玉山再访草堂空，谁识江南又一铁。

况是仙踪林壑稀，冻云穿破今歇绝。我朝元音虡业设，乐章曾补工尺缺。

九天不按霓裳声，无人会傍宫墙窃。此器何来三弄称，冰霜迎面频击节。

合趁天风一擪回，琼花片片飞如雪。从此柯亭制更精，米家书画船中列。

玉箫金管莫轻吹，输与清商起岩穴。
送曾宏父守南徐
周紫芝（宋代）

异时连佩汉鱼符，两奏殊庭报政书。黄屋要闻当日句，朱幡又拥使君车。

风流举世推前辈，文采须公侍禁庐。想得西楼未回首，已催尺一到南徐。
和赵季行用兰花韵三首
刘宰（宋代）

破除百卉发孤芳，造化工夫有抑扬。
平易堂中无个事，一枝相对吐清香。
次韵袁起岩常熟道中三绝句 其二
范成大（宋代）

仄径难胜四牡騑，扁舟辛苦凿冰归。简书鞅掌吟诗苦，并与东阳减带回。
时宰生日诗三十绝 其十四
周紫芝（宋代）

御墨亲书六字牌，阁名新赐属元台。内前夹道炉烟里，争看翔鸾舞凤来。
留园雅集席上即事
汪春源（清代）

非步陈思赋七哀，骚坛白战两行开。下风如我甘长拜，尽有风流似玉台。
思乡 其一
冯奕垣（明代）

细雨轩窗湿，微风枕簟凉。梦魂不知远，夜夜到家乡。
普天乐·咏世
张鸣善（元代）

洛阳花，梁园月，好花须买，皓月须赊。
花倚栏干看烂熳开，月曾把酒问团圆夜。
月有盈亏花有开谢，想人生最苦离别。
花谢了三春近也，月缺了中秋到也，人去了何日来也？
送别鹭宾感家朝宗往事
侯涵（明代）

阊阖门边酒共倾，依依酬劝忽分征。却愁此别成南北，谁道他时隔死生！

十载黄垆豪士骨，千秋青史党人名。白头太傅肠犹热，手把家书倍怆情。
次韵再答子因
叶梦得（宋代）

人事纷纷去不留，客心空感大江流。已拚瓠落真何用，那得钟江尚不休。

邻里朱陈无别社，江山李郭有同舟。若为便觅苕溪路，六月明珠剥芡头。
蒙诏许归二首 其二
郭祥正（宋代）

昨日恩书许拂衣，今朝著句咏将归。芦花明月无人占，一笑劳生早息机。
次韵卢康伯别家塾后示惠二诗 其一
许及之（宋代）

投老投閒袖久通，何妨搔首鬓如蓬。故人索我形骸外，春事开予笑语中。

别去未几情似阔，诗成倏至福何洪。倦从远役宁株守，人讶相从臭味同。
送刘三复郎中赴阙
杜牧（唐代）

横溪辞寂寞，金马去追游。好是鸳鸯侣，正逢霄汉秋。

玉珂声琐琐，锦帐梦悠悠。微笑知今是，因风谢钓舟。
恭进奉安中兴圣统庆成诗二首 其一
周紫芝（宋代）

欢声何事入康衢，邃殿功成圣统初。欲卜万年新历数，重看四海旧车书。

云韶奏乐来天外，宝册鸣銮上帝居。合与典谟垂奕世，浯溪文在复何如。
钟离中散草书
周行己（宋代）

学书如学禅，心悟笔自到。若非贤达人，安能字画妙。

鸟迹不必传，篆籀亦异好。草圣实奇伟，变化不可料。

张颠号神特，酒酣一脱帽。要识善用心，乃知皆同调。

近世有钟离，笔力绝能绍。不必卫夫人，自是过逸少。

浩如观波澜，划见鲸尾掉。宛转或游龙，突兀忽峰峭。

精逸一何有，信是得其奥。岂但挥端毫，亦足见风操。
次韵晁元忠西归十首 其八
黄庭坚（宋代）

风雨去家行，手龟面黧黑。屠龙非世资，学问求自得。

我思脊令诗，同飞复同息。兄弟无相远，急难要羽翼。
和子瞻濠州七绝虞姬墓
苏辙（宋代）

布叛增亡国已空，摧残羽翮自令穷。
艰难独与虞姬共，谁使西来敌沛公。
寄叔盛叔雍叔叙诸侄
王绅（宋代）

余宗本名门，历年逾五百。家世笃忠贞，奕叶传清白。

大父常山公，举代称儒宗。厥生子三人，衍庆流无穷。

伯也实乃祖，季也为叔父。出处虽不齐，辛勤植门户。

仲即我严君，力学贯天人。斯文绍前哲，盛名天下闻。

余生蹇且劣，髫年失怙恃。蓼莪重兴哀，风木感劬瘁。

间关四十载，无术周其身。黾勉缉先业，缕发悬千钧。

朅来被虚名，万里宦川蜀。一官未云满，又窃太学禄。

太学贤俊关，衿佩何珊珊。李桓既杂遝，陈杜相后先。

自从尘师席，强颜僚寀后。但恐贤路妨，齑盐甘所受。

敝裘雪霜里，孤灯风雨中。芳颜日凋谢，老丑形青铜。

故山渺东浙，无由赋归去。骨肉不在眼，梦寐常相晤。

昨朝乡人来，语我消息真。喜汝兄及弟，幸与诗书亲。

富贵果何物，有隆还有替。譬若风中花，时去即憔悴。

惟有积善者，不啻日晷长。虽然猝难见，后嗣绵绵昌。

我愿汝等贤，背恶力趍善。立德须象先，行道毋惮远。

桥门适公退，掩关缀新诗。话言固覼缕，庶写长相思。
哭微之二首
白居易（唐代）

八月凉风吹白幕，寝门廊下哭微之。

妻孥朋友来相吊，唯道皇微无所知。

文章卓荦生无敌，风骨英灵殁有神。

哭送咸阳北原上，可能随例作灰尘。
客谓榴花早而多竹笋少岁旱
方回（元代）

客忧今岁旱，事已见几微。
早早榴花密，迟迟竹笋稀。
即今防黠贼，已若堕重围。
更使逢荒歉，呜呼万事非。
春日山中对雪有作
杜荀鹤（唐代）

竹树无声或有声，霏霏漠漠散还凝。
岭梅谢后重妆蕊，岩水铺来却结冰。
牢系鹿儿防猎客，满添茶鼎候吟僧。
好将膏雨同功力，松径莓苔又一层。
太平山读书奉寄城间诸友
翁卷（宋代）

寥寥钟磬音，永日在空林。
多见僧家事，深便静者心。
虚亭云片泊，侧径石根侵。
此去城间远，君应懒出寻。
舟中再赋一阕
韩琦（宋代）

画艗双双掠水飞，一天云重锁春晖。遨头不与追铙鼓，无限游人寂寞归。
句
欧阳识（宋代）

资水西来兼邵水，龙山横鹜际梅山。
杂咏一百首·德山
刘克庄（宋代）

此老手中棒，轻轻也有瘢。
佛来与三十，某甲莫须餐。
句
刘兴祖（宋代）

谁能制长笛，当为玉龙吟。
咏史下·曹爽
陈普（宋代）

眼中鸾凤悉豺枭，一日翩翩忽满朝。
死近天教为吕禄，罪深地不着良宵。
梦中作
陆游（宋代）

路平沙软净无泥，香草丰茸没马蹄。
捣纸声中春日晚，怳然重到浣花溪。
次韵元舆见寄二首 其二
郭祥正（宋代）

霜雪萧然满鬓须，平生忧患更无如。强倾浊酒消尘事，每见荒榛忆旧居。

倦鸟久摧千里翼，故人频枉数行书。城头高阁何时到，多在三春细雨馀。
摸鱼儿 秦淮河舫连句，用郭频伽荡湖船韵
易顺鼎（清代）

二千年南朝金粉，飘零今在何许。柔波依旧清溪曲。

来载酒朋诗侣。弦与柱。把锦瑟年华，销向鸥边路。

赋情谁与。有照水惊鸿，舞筵飞燕，同坐闹红处。

筝琶响，替了江关战鼓。名花开落皆数。画篷解识新歌艳，不惯禁他风雨。

眉黛语。赚山色窥奁，江上来飞渡。归程听取。

是梦后真真，愁中小小，做就断魂橹。
浪淘沙·天已放晴，山内归来，灯下有感
许禧身（清代）

日色已西沈。宿鸟栖林。夕阳西落下山行。到得归来人寂寂，黯自消魂。

灯下漫沈吟。往事推评。窥窗明月一钩痕。心念蓬山何处是，梦里追寻。
满庭芳 自咏
马钰（金朝）

昔年在俗，常用心机。挑生剜死为谁。欢喜冤家，惹得一向遇痴。恰如飞蛾投火，身焦烂、犹自迷迷。争些个，被儿孙妻妾，送了头皮。因遇风仙开悟，回光照，怨亲不可相随。尽是狼虫虎豹，蛇蝎狐狸。把似养他毒物。又何如、物外修持。功行满，跨云归，侍奉吾师。
小春
丘葵（宋代）

落尽千林秋又冬，惭无生意岁将穷。
是谁借得三春力，为我敷施十月中。
种种草根含暖气，鳞鳞水面发和风。
江梅剩放南枝蕊，欲策阳回第一功。
旌表门闾安人陈氏挽词
楼钥（宋代）

族姓朱陈盛，夫人事愈明。
老姑俱上寿，难弟各清名。
节行辉丹管，门闾照赤城。
宝邻方有托，何忍送铭旌。
诗二首 其一
种师道（宋代）

外塞胡儿里党臣，勾连数众赴京城。团团阔阔孤平寨，不识皇家王气星。
宿灊山
伍乔（五代）

一入仙山万虑宽，夜深宁厌倚虚栏。
鹤和云影宿高木，人带月虚登古坛。
芝朮露浓溪坞白，薜萝风起殿廊寒。
更陪羽客论真理，不觉初钟叩晓残。
饮南禅梅下戏题
黄庭坚（宋代）

新春江上使星回，不为离人寄早梅。
爱惜幽香意如此，一樽岂是等闲来。
早发上东门（一作綦毋潜诗，题作落第后口号）
薛据（唐代）

十五能文西入秦，三十无家作路人。

时命不将明主合，布衣空惹洛阳尘。
渡溵溜望别山
戴亨（清代）

淡沲秋光鸟去还，风蒲烟柳水潺湲。林梢一抹鳞鳞碧，共指前山是别山。
句
陈瑊（宋代）

自是古今无变异，岂因霜雪有枯荣。
寒食
陈与义（宋代）

竹篱寒食节，微雨澹春意。
喧哗少所便，寂寞今有味。
空山花动摇，乱石水经纬。
倚杖忽已晚，人生本何冀。
送魏正则擢第归江陵
武元衡（唐代）

商山路接玉山深，古木苍然尽合阴。

会府登筵君最少，江城秋至肯惊心。
送会稽何从事
王拱辰（宋代）

行行岐路出尘閒，从事犹胜执戟间。
景象遍经江左地，封疆全得浙中山。
侯藩暂列谈宾位，纶阁看随墨客班。
到郡莫为经岁计，诏书非久急徵还。
本斋先生挽诗 其二
赵孟頫（元代）

德邵龟龄迈，神全鹤发春。管宁安皂帽，龚胜谢蒲轮。

小楷名空在，遗言意更亲。平生知己恨，泪落霅溪滨。
君山
施冘（宋代）

苍虬横距沙心泊，蜿蜒跨山矗一角。
松林忽撼洪涛风，雪浪排一奔电雹。
长淮渺渺烟未收，英雄自老江自流。
野人半醉不一语，豁见秋月升山头。
送李子德检讨归养 其一
尤侗（清代）

高卧荆山三十年，朅来待诏赋《甘泉》。身依北阙君门下，梦绕西京亲舍边。

抗疏遽辞彤管侍，归田仍赐彩衣旋。闲居频向燕台望，阊阖云深隔九天。
法立上人
释祖钦（宋代）

万法无根，人何而立。
一念心坚，银山铁壁。
发大誓愿，大解脱幢。
万木生秋风自凉，庭前一阵桂花香。
山中送友人
施肩吾（唐代）

欲折杨枝别恨生，一重枝上一啼莺。

乱山重叠云相掩，君向乱山何处行。
次韵昌甫所题唐宋诸贤画像石刻 其三
韩淲（宋代）

不见高人王辋川，兴来独往句能传。短衣袖手看云起，贺监何须水底眠。
寄侍读苏尚书
陈师道（宋代）

六月西湖早得秋，二年归思与迟留。
一时宾客余枚叟，在处儿童说细侯。
经国向来须老手，有怀何必到壼头。
遥知丹地开黄卷，解记清波没白鸥。
秀才石君予同年子也携书见投重之以歌诗意甚
苏颂（宋代）

石生故人子，袖书远相过。
趋翔有父风，步阔冠峨峨。
自言少也孤，奉亲由江鄱。
区区营甘旨，靡暇谋其他。
三十未有成，无门托丝萝。
求知走四方，慷慨成悲歌。
顾我旧朝寀，谓能激馀波。
多惭僻郡守，局趣如生何。
空持赠我句，坐合长吟哦。
方今绍唐虞，咏歌继卷阿。
举世用经术，革去辞章讹。
诏书起遗逸，草泽咸搜罗。
高爵待俊杰，世砺钝以磨。
君子务藏器，生其勤切磋。
乘时挟才策，继世收贤科。
壮怀无自忽，流年易蹉跎。
郡圃杏花二首 其二
杨万里（宋代）

迥出千花合受降，不然受拜亦何妨。行穿小树寻晴朵，自挽芳条嗅暖香。

却恨来时差已晚，不如清晓看新妆。朗吟清露温风句，恼杀诗翁只断肠。
睢阳五老图
张载（魏晋）

太平气象养高闲，宴赏诸公老致冠。
朝野已闻亲相业，庙堂曾睹漆丹桓。
形容杰出新图粲，德泽雄沾旧俗寒。
一片忠心涵国史，桑田虽迹迥谟看。
飞鹤窥汀
蔡清（明代）

一道风云次第经，低徊有意在沙汀。丁宁莫为缄鳞计，且看沧浪清不清。
乘月泛小舟归泊头二首 其一
李纲（宋代）

来时风雨作新凉，归去还乘皎月光。多谢山灵巧留意，未穷仙赏意茫茫。
周郑交质
左丘明（先秦）

郑武公、庄公为平王卿士。王贰于虢，郑伯怨王。王曰：“无之。”故周郑交质。王子狐为质于郑，郑公子忽为质于周。

王崩，周人将畀虢公政。四月，郑祭足帅师取温之麦。秋，又取成周之禾。周郑交恶。

君子曰：“信不由中，质无益也。明恕而行，要之以礼，虽无有质，谁能间之？苟有明信，涧溪沼沚之毛，蘋蘩蕰藻之菜，筐筥錡釜之器，潢污、行潦之水，可荐於鬼神，可羞於王公，而况君子结二国之信，行之以礼，又焉用质？《风》有《采蘩》、《采蘋》，《雅》有《行苇》、《泂酌》，昭忠信也。”
晓出至湖桑埭
陆游（宋代）

残年孤寂不堪言，时唤平头驾短辕。
老气犹能作罴卧，壮懹谁复记鸿轩？棹歌缥渺城西路，烟树参差埭北村。
堪笑怪奇消未尽，夜来还梦属櫜鞬。
和曾吉父饮南坡四诗
王洋（宋代）

终年困尘土，一日同宴嬉。
诗价重车渠，酒色空琉璃。
月出散林莽，揽之有馀辉。
山林信可乐，所乐无四时。
况渠善窈窕，与我昏为期。
会须挽凌波，同载月明归。
和陈勉仲春日偶成二首
王之道（宋代）

帷幄何人正坐筹，匈奴轻汉索怀柔。
回銮未睹迎天驷，劝穑还怀出土牛。
雨过池塘新涨绿，春归原野霁烟浮。
中兴自古须群策，更愿君王慎厥猷。
衰病辞禄
张纲（宋代）

萧萧两鬓雪毛新，忝窃清朝旧荐绅。陈力心知难就列，引年恩许致为臣。

卧家正恐贻官谤，增秩俄惊捧帝纶。温饱一门生意足，捐躯无路报涓尘。
南明山宝相寺十五题
释显忠（宋代）

胜域将垂迹，先闻钟梵声。术陀犹未降，宣老已三生。

山接天门险，岩开月殿明。善财何处去，楼阁自峥嵘。
代怀安王林丞上杨安抚 其二
林希逸（宋代）

先生旧把钓鱼竿，弄月云涛手本閒。只为春风藏不得，却来摇笔对三山。
偈颂一百零四首 其十二
释绍昙（宋代）

秋气肃金，秋旸鏖战。林间秋叶片片凋零，砌下秋虫声声凄怨。

满眼听不闻，满耳觑不见。听得闻，觑得见，声前句后新罗箭。
席上有赠
韩偓（唐代）

矜严标格绝嫌猜，嗔怒虽逢笑靥开。
小雁斜侵眉柳去，媚霞横接眼波来。
鬓垂香颈云遮藕，粉著兰胸雪压梅。
莫道风流无宋玉，好将心力事妆台。
钱编修所藏司马相如玉印歌
毛奇龄（清代）

汉庭司马梁园客，早岁为郎晚驰驿。因慕邯郸旧相贤，借取高名注属籍。

当时原有摹玺书，大者砻石小琢玗。螭首龟膊总衔带，碧文绿籀皆施朱。

相传解玉刻小记，四角中央构名字。檄使填将《喻蜀文》，酒徒印作当垆契。

于今相隔几千年，不虞此物留人间。土衣苔绣半斑驳，银钩玉筋还新鲜。

截肪径寸覆玦纽，何必黄金大如斗。钱郎得此真罕希，每与秘书通系肘。

会当天子好古文，相如已是同时人。尚书给札令缮赋，落笔殿前如有神。

遂登著作入金马，名在何须更相假。对策姑令董相先，容才久为廉颇下。

长安秋尽寒欲来，驱车一上昭王台。酒间出示争把玩，令我怀古生徘徊。

前人意气不长在，况复微文等光怪。何物精灵护此符，历劫千秋不曾坏。

龙门遗册懒未收，图书堆垛能生愁。我今欲借文园篆，一惹桃花纸上油。
张云第一百一十一
文天祥（宋代）

痛愤寄所宣，四方服勇决。
壮士敛精魂，里巷犹呜咽。
残句：香絮乱飘梁苑雪
王禹偁（宋代）

香絮乱飘梁苑雪，细秫轻袅楚宫腰。
夜送客至马鸣桥
赵鼎（宋代）

满眼尘埃懒据鞍，暂逢清景即怡颜。月明夜水平低岸，烟淡秋林倚半山。

隐退谩留他日计，居贫未放此身闲。老来愧取移文诮，会整匆匆俗驾还。
西斋养病夜怀多感因呈上从叔子云
孟郊（唐代）

远客夜衣薄，厌眠待鸡鸣。一床空月色，四壁秋蛩声。

守淡遗众俗，养疴念馀生。方全君子拙，耻学小人明。

蚊蚋亦有时，羽毛各有成。如何骐骥迹，踡跼未能行。

西北有平路，运来无相轻。
柳梢青（长桥）
袁去华（宋代）

天接沧浪。晴虹垂饮，千步修梁。万顷玻璃，洞庭之外，纯浸斜阳。

西风劝我持觞。况高栋、层轩自凉。饮罢不知，此身归处，独咏苍茫。
又寄性之二首 其二
李之仪（宋代）

平日鹓鸾接武中，汪汪每叹不能穷。暂烦朱毂图遗爱，方信清时是至公。

千载难期人物盛，一时休叹马群空。何妨坐啸追陈迹，应有新诗袭素风。
颂古一百首 其九十五
释智愚（宋代）

野犴鸣，狮子吼。丧尽生涯，不容开口。
龟堂
陆游（宋代）

障日松棚正策功，幅巾聊得受微风。
蝉声不断草堂静，潦水已归村路通。
拄杖闲行穿荦确，孤云时见起巃嵷。
东阳醇酎无由到，知负今年几碧筩？
古乐府
释斯植（宋代）

一入经战场，白马不足数。
白马不敢嘶，春风在场圃。
陪使君早春东郊游眺（得春字）
岑参（唐代）

太守拥朱轮，东郊物候新。莺声随坐啸，柳色唤行春。

谷口云迎马，溪边水照人。郡中叨佐理，何幸接芳尘。
久旱得雨连阴弥旬农者云复宜得数日晴作二龙行
黎廷瑞（宋代）

赤龙推车出旸谷，欲将烛光烧却珊瑚屋。黑龙奋怒起天池，欲倒海水浸却扶桑枝。

黔黎代为黑龙诉，帝命赤龙且回驭。已欣膏泽沃焦尘，复畏连阴起寒雾。

地裂不补难望秋，天漏不补亦可忧。我愿二龙行天各一日，水火停齐万宝毕。
春日喜不挂师还山
释古易（明代）

别来频问讯，云水不离身。旧隐喜归日，疏林又值春。

连朝花气早，入夜雨声新。无限相亲意，幽居恰近邻。
约吕徐二友游净慈二首
陈造（宋代）

芒鞋明日踏晴沙，肯学渠侬走狭斜。
天井巷前休倦足，暗门城外把煎茶。
暂同佛屋僧庖饭，徐访姚黄魏紫花。
要及钱唐尚留钥，共揄吟袂缓归家。
隋堤柳
杜牧（唐代）

夹岸垂杨三百里，只应图画最相宜。

自嫌流落西归疾，不见东风二月时。
偈颂八十七首
释慧开（宋代）

灵山话月，曹溪指月。
寒山比月，从上佛祖，
纳尽败阕。
偈公六十五首
释咸杰（宋代）

诸佛不说说，祖师不闻闻。
留下一转语，千古镇乾坤。
延平范子登同侄祖年见访惠诗次韵
陈宓（宋代）

森森九桂植岩幽，所谓伊人在一洲。
别后道尊君可慕，病馀学废我堪羞。
雪惊新白传佳咏，云□残黄会晚秋。
多谢联镳垂访意，疏慵犹可诲还不。
点绛唇（赠外孙猷）
仲并（宋代）

秀出群儿，柳眉濯濯春庭院。不亲歌扇。弄笔勤书篆。
翁已无亲，老退惭赬面。欣同宴。坐来喜见。痛饮惊无算。
题水西何侯诗卷
刘克庄（宋代）

刘翰潘柽社友称，何侯直要续心灯。
阴山有雪双雕下，碧落无云一鹤新。
觜距专场渠克畏，鼓旗傍噪我安能。
男儿何必毛锥子，麟阁云台有分登。
离建
巩丰（宋代）

旅中多得早朝晴，野润衣襟苦未清。
时时数点雨犹落，隐隐一未雷不惊。
山入夏来差觉老，花从春去久无情。
长汀又涉来时路，麦陇桑村小问程。
台城路·晨红才射南窗影
朱彝尊（清代）

晨红才射南窗影，犀帷被谁惊起。
啅雀争枝，寒梅吐萼，搅得雪花都坠。
暗香簪未。
早湿了当风画罗衣袂。
简点熏笼，辟邪炉火陷灰细。
昨宵回忆并坐。
问何曾酒酽，宿酲如是。
榄浆酸，蛤蜊汤俊，犹道不消残醉。
曲屏斜倚。
看旧埽眉峰，渐低穹翠，半枕瞢腾，到日高翻睡。
月中桂
熊皎（唐代）

断破重轮种者谁，银蟾何事便相随。莫言望夜无攀处，

却是吟人有得时。孤影不凋清露滴，异香常在好风吹。

几回目断云霄外，未必姮娥惜一枝。
烟雨馆
葛绍体（宋代）

酒杯光动柳梢月，衣袖凉生芦叶风。
露坐夜深醒似困，钓船人语过湖东。
小重山
赵彦端（宋代）

春日归来如许长。不知偿此意，几何觞。老人临酒兴犹狂。溪山主，终不道山王。

一雨罢耕桑。平生欢喜处，是吾乡。与君花底共风光。春莫笑，花不似人香。
寄张国录孟兼
吴植（明代）

昔别意何长，重来岁华改。
沉忧谁与娱，怀人邈江海。
褰衣涉汀洲，秋风被兰茝。
日夕零露繁，芳馨为谁采。
嘉会谅难并，良辰讵容待。
思君如明月，夜夜望光彩。
凉州词
胡侍（明代）

落日黄河水倒流，沙场旌旆风悠悠。
新降胡奴不解语，笛中吹出古《凉州》。
读杨妃传
徐鹿卿（宋代）

六宫粉黛溢三千，一个中间宠爱专。自此世情生妄想，推排妃子作神仙。
故齐王赠承天皇帝挽歌
皇甫冉（唐代）

礼盛追崇日，人知友悌恩。旧居从代邸，新陇入文园。

鸿宝仙书秘，龙旂帝服尊。苍苍松里月，万古此高原。
独登南楼兼怀严圣几俞若晦 其二
章甫（宋代）

城外江山好，楼前市井喧。登高明远目，直北望中原。

济世原无策，伤心不忍言。唯馀忧国泪，还共水潺湲。
偶成
李流谦（宋代）

人生偶尔竟何须，点检閒身一事无。
可笑战蜗犹曳甲，不妨梦蚁却分符。
夜凉白月谁相过，酒尽清樽可更沽。
作个生涯若个是，步抹不拟哭穷途。
十日菊
孔平仲（宋代）

昨日酒中花，今日篱下草。馨香尚未改，弃置一何早。

怨泣露华湿，世情安可保。
雨寄君时弟 其一
彭汝砺（宋代）

朝雾苍茫暮雨低，恰如梅子欲黄时。三分半是行人泪，莫怪行人鬓已丝。
答丹霞诸兄四章时天老人以海幢主者之席见命遣侍僧走辞作此却寄 其四
释今无（明代）

当头正位绝跻攀，奴隶那能入此间。却似过鸿难寄树，恰如啸虎已忘山。

多时拚定无容说，彻底承当只等閒。般若有锋司杀活，寒光先已夺痴顽。
芍药五首 其四
张嵲（宋代）

浅白轻黄皆异态，还如妒宠各低垂。暖风一阵涂香烈，午酒醺酣嗅蕊时。
诸公载酒贺余休致水村农卿有诗次韵
刘克庄（宋代）

时事浑如坐井窥，逢人不敢问边机。
连营未寄寒衣去，故里何心昼锦归。
笑矍铄翁鸢跕堕，受玄真子鳜鱼肥。
绿阴多处宜垂钓，莫管楸花落满矶。
送张宽
张方平（宋代）

得丧竟谁尸，人谋不可移。独看屠钓叟，达乃帝王师。

大观齐诸物，雄图彼一时。君思塞上说，孰可预端蓍。
岁暮杂兴十首 其十
王廷陈（明代）

景曜一何速，志业百未酬。所愿则学孔，吾衰不梦周。

智愚各有营，贵贱孰无忧。松子久我期，萱草为谁求。